KISKŐRÖS VÁROS POLGÁRMESTERE
ELŐTERJESZTÉS

(a Képviselő-testület 2012. november 14-i ülésére)
Tárgy: KISKŐRÖS VÁROS ÖNKORMÁNYZATÁNAK 2013. ÉVI KÖLTSÉGVETÉSI KONCEPCIÓJA
Az államháztartásról szóló 2011. évi CXCV. törvény (továbbiakban: Áht.) 24. §-a és az államháztartásról szóló törvény végrehajtásáról szóló 368/2011. (XII.31.) korm. rendelet 26. §-a szerint a jegyző által készített a következő évre vonatkozó költségvetési koncepciót a polgármester nyújtja be a Képviselő-testület elé és a testület a benyújtott koncepció alapján meghatározza a költségvetés tervezésének további szempontjait, munkálatait. A koncepciót a helyben képződő bevételek, valamint az ismert kötelezettségeket figyelembe véve, a következő évre vonatkozó költségvetésről szóló törvényjavaslat alapján kell összeállítani.
A 2013. évi költségvetési koncepció tervezési környezete

A Kormány a megszorítások elkerülése érdekében folyamatosan keresi az egyéb bevételi forrásokat, valamint próbálja működését és gazdálkodását a legtakarékosabb, leghatékonyabb módon meghatározni. Az Önkormányzatnak ugyanezen szemléletet kell követnie a koncepció és a költségvetés meghatározásánál.
A helyi önkormányzat a költségvetéséből finanszírozza és látja el feladatait, amelyekhez a központi költségvetéstől a költségvetési törvényben meghatározott állami támogatást, hozzájárulást a Magyar Államkincstár folyósítja. A Kormány a Magyar Köztársaság 2013. évre vonatkozó költségvetéséről szóló törvényjavaslatot T/7655. számon nyújtotta be az Országgyűlésnek. A jövő évi költségvetésben az új kormányzat gazdaságpolitikájának elemei valamennyi jelentős gazdasági szektorban megjelennek. A tervezés sarokszámait a hiány mértékére vonatkozó korábbi vállalások határozzák meg. A hiány csökkentésének eszköze a törvényjavaslat szöveges indoklása szerint a bevételi oldalon a gazdasági növekedés beindítása, ugyanakkor a kiadási oldalon is megtakarításokat kell elérni konszolidálással, a kiadások ésszerűsítésével. Az önként vállalt feladatok felülvizsgálatával, azok megszűntetésével az állam jelentősen csökkenti feladatait.
A Széll Kálmán terv már előrevetítette, hogy az önkormányzatoknál forrásátrendezés lesz. Ennek oka, hogy az állam oktatási és egészségügyi intézményeket, feladatokat vesz át jövőre a helyhatóságoktól. A jövő évi költségvetési törvényjavaslat már azt tartalmazza, hogy a megyei önkormányzatoktól az eddig otthagyott illetékbevételt elvonja a központ. 
Eddig teljes mértékben az önkormányzatokat illette meg gépjárműadó, azonban 2013. évtől 60 százaléka már a központi költségvetésben marad, amelynek összege közel 45 milliárd forint.

A Kormány ezek mellett az iskolai normatívákat is csökkenteni akarja. Ez azért érinti az önkormányzatokat, mert az iskolák félig önkormányzati és félig állami fenntartásúak lesznek: központilag intézik a taneszközök beszerzését, az állam lesz a pedagógusok foglalkoztatója, de az intézmények működtetése, üzemeltetése, a funkcionális feladatokat ellátó személyzet, valamint a gyerekétkeztetés marad az önkormányzatok feladata.

Az önkormányzati és államigazgatási hatáskörök és feladatok szétválasztásánál kiemelt szempont volt, hogy a helyi szabályozáshoz kapcsolódó, mérlegelési jogkörbe tartozó ügyek lehetőleg maradjanak a települési jegyzőnél, ahol viszont az adott ügyben az államnak van egyértelműen feladata, szerepe, ott a járási hivatal tudjon majd hatékonyabban intézkedni. Az azonos szabályok mentén lefolytatható eljárásokkal hatékonyabb, racionálisabb ügyintézés valósulhat meg országszerte. Elsősorban okmányirodai feladatokat, a gyámügyeket, valamint egyes szociális, környezetvédelmi, természetvédelmi igazgatási ügyek intézést veszik át a településektől a jövőre megalakuló járási hivatalok. Csak azok az ügyek maradnak hosszú távon a jegyzőknél, amelyekhez a helyi viszonyok ismerete elengedhetetlen, vagy amelyekben országosan nem egységes szabályozás és helyi mérlegelési lehetőség is van. Ilyenek pl. a helyi adóval összefüggő igazgatási, az anyakönyvi és állampolgársági ügyek, városfejlesztési, városüzemeltetési ügyek és egyéb funkcionális feladatok. Továbbá az ipar- és kereskedelmi igazgatási, a birtokvédelmi feladatok, a hagyatéki eljárás, a nem alanyi jogon járó szociális ellátások, a távhőszolgáltatási kérdések, a helyi védettséggel összefüggő környezet- és természetvédelmi, a veszélyes ebek nyilvántartásával összefüggő feladatok, az óvodáztatási támogatás.

Az önkormányzati törvény módosítása kimondja, hogy a kötelezően ellátandó, törvényben előírt önkormányzati feladatokra támogatást ad az állam.

Kiskőrös Város Önkormányzatának 2013. évi költségvetési alapelvei

Az éves költségvetés fontos előkészítő szakasza a költségvetési koncepció összeállítása, összekötő kapocs az egyes évek és az egyes tervezési fórumok között. A koncepcióban megfogalmazott célkitűzések összhangban állnak a 32/2011. (III.23.) Képv. testületi határozattal elfogadott 2011-2014. évek közötti időszakra szóló gazdasági programban elfogadott prioritásokkal.

A koncepció előkészítéséhez megfogalmazott alapelvek az alábbiak:

· Segítse elő a város gazdasági növekedésének, a lakosság életszínvonal és életminőség javulása feltételeinek megteremtését.

· A Város történelmi hagyományaira, környezeti adottságaira, értékeire, előnyeire alapozva előrevetítsen egy, a különböző környezeti, gazdasági, társadalmi változásokhoz rugalmasan alkalmazkodni képes jövőképet, valamint az ennek megvalósításához szükséges infrastrukturális, intézményi, pénzügyi feltételrendszert.

· Feladatcentrikusan foglalja össze azokat a fejlesztési elképzeléseket, amelyek hosszabb távon meghatározzák az önkormányzati döntések irányát.

· Az egyes ágazatokra kidolgozott koncepciók megalapozásához, valamint a különböző Európai Uniós és hazai pályázatokon való részvételhez fejlesztési tervek, programok megléte szükséges. A gazdasági program célja, hogy a pályázati lehetőségek között irányt mutasson a fejlesztési elképzelések megvalósításához.
A fenti alapelvek betartása biztosíthatja a Városban a fenntartható működést és a fejlődést. A közösséget segítő fejlesztési stratégia végrehajtásának kulcsfontosságú eleme a civil és vállalkozói szféra bevonása. Kiemelt fontosságú feladat a nyertes pályázatok megvalósítása, új pályázatok esetén az önrész biztosítása, mivel a kiadások mérséklése mellett a megfontolt növekedésről sem szabad lemondani.
Az önkormányzat feladatellátásában a 2012. évihez képest nagy változás nem érzékelhető. Egyetlen kiemelendő: a közművelődési feladat, amellyel kapcsolatban a megállapodás 2013. június végén lejár, teljes évre tartalmaz előirányzatot a koncepció, mert valamilyen formában a feladatellátást a 2. félévben is biztosítani kell.
A jelenleg 59 fős Polgármesteri Hivatali létszám a járási hivatalok felállásával 2013. január 01. napjától várhatóan 17 fővel csökken. A Képviselő-testület a 2012. október 17-i ülésén döntött, hogy létszámcsökkentést kell végrehajtani legkésőbb 2012. december 31. napjáig.
Feltehetően 2013. január 01. napjától az építéshatósági feladatok központi átszervezése miatt létszámbővítés válik szükségessé, ezért további 3 jelenleg üres álláshellyel terveztünk. 
A 2013. évi koncepcióban az alábbi 6 intézmény szerepel, mint az Önkormányzat költségvetési szerve:
- amelyek a 2012. évben is önkormányzati intézmények voltak:
1. Egészségügyi és Gyermekjóléti Intézmény

2. Kiskőrösi Sportigazgatóság

3. Petőfi Szülőház és Emlékmúzeum

4. Petőfi Sándor Városi Könyvtár
 - amelyek a 2012. évben kistérségi intézmények voltak:
5.  Kiskőrösi Napköziotthonos Óvodák
6.  Bentlakásos szociális intézmény.
Az önkormányzati feladatellátásban várhatóak változások, amelyek nagymértékben befolyásolhatják a költségvetés bevételi és kiadási főösszegeit, valamint a hiányát.

A 2013. évi koncepcióban az alábbi 3 intézmény esetében csak a funkcionális feladatokat ellátó személyzet, a gyerekétkeztetés, az ingatlan üzemeltetése, karbantartása szerepel:
 - amely a 2012. évben is önkormányzati intézmény volt:
1.  Városi Alapfokú Művészetoktatási Intézmény
 - amelyek a 2012. évben kistérségi intézmények voltak:
2. Bem József Általános Iskola

3. Kollégium.
A Képviselő-testület a 145/2012. (IX.19.) határozatával döntött, hogy a Kiskőrös Város illetékességi területén működő köznevelést biztosító intézmények tekintetében a nemzeti köznevelésről szóló törvény végrehajtásáról szóló 229/2012. (VIII.28) Korm. rendelet 39.§. (1) bekezdése alapján a nemzeti köznevelésről szóló 2011. évi CXCV. törvény 74.§ (4) bekezdése szerinti működtetési kötelezettsége alóli mentesülés érdekében kérelmet nyújt be a Magyar Államkincstár kecskeméti igazgatóságához. A kérelmek benyújtási határideje 2012. november 15-e. A mentesülés nagymértékben befolyásolja a költségvetés főösszegeit/hiányát.
Kiskőrös Város Önkormányzatának várható bevételei 

Bevételi előirányzatok tervezése során a várható saját és sajátos bevételekkel, valamint a normatív állami támogatások összegeivel számoltunk.

Az intézményi struktúra-átalakulás következményeként az önkormányzat által irányított költségvetési szervek bevételeinél jelentős (+69 millió Ft) a növekedés, hiszen itt jelennek meg az óvodák, a kollégium, a szociális bentlakásos intézmény és a Bem József Általános Iskola intézményi ellátási díj bevételei. 
A közhatalmi bevételeknél jelentős (-363 millió Ft) a csökkenés, hiszen 2013. évben az önkormányzatok személyi jövedelemadó részesedés és a jövedelemkülönbség mérséklése megszűnik, a gépjárműadó átengedésének mértéke pedig 40%-ra csökken.
Az intézményi működési bevételek között emelkedés (+9 millió Ft) tapasztalható: 
- a helyiség bérleti díjainak bevételénél, amit az infláció hatásának érvényesítése magyaráz,

- a kötvény kamatbevételénél a várható igénybevétel figyelembevételével terveztük, a kapcsolódó kiadások között az esedékes kamatfizetés szerepel,
- Kormányhivatalnak továbbszámlázott közüzemi díjak miatt.
A támogatásértékű bevételek között egyes szociális ellátások vonatkozásában csökkenés látható a bevételi (-104 millió Ft) és kiadási oldalon együttesen. Az időskorúak járadéka, az ápolási díj, az otthonteremtési támogatás, a gyermektartásdíj megelőlegezése, valamint a gondnoksággal, vagyonkezeléssel kapcsolatos feladatok járási hivatal hatáskörébe kerülnek 2013. január 01. napjától. A súlyos mozgáskorlátozott személyek közlekedési támogatásban a következő évben nem részesülhetnek. A rendszeres gyermekvédelmi kedvezményhez kapcsolódó természetbeni támogatás Erzsébet utalványban kerül biztosításra a rászorulóknak és az utalványok fedezetét a Magyar Államkincstár közvetlenül a Nemzeti Üdülési Szolgálat Kft. részére fogja utalni.
A közcélú foglalkoztatás 2012. évi előirányzatainak tervezése az előző évivel közel azonos mértékben történt a kiadási oldalon, ezzel szemben bevétel tervezése a jelenlegi információink alapján alacsonyabb mértékben történt.
A Magyarország 2012. évi központi költségvetéséről szóló törvény 1. melléklet IX. címe tartalmazza a helyi önkormányzatok támogatásait 1.041.930,8 millió Ft összegben, a T/7655. számú törvényjavaslat 647.209,4 millió Ft előirányzatot tartalmaz ugyanarra a célra a 2013. évre. Ez közel 40%-os csökkenést jelent. Teljesen más a struktúrája az alcímeknek. A működési támogatás a településkategóriánként számított a nettó működési kiadásokra figyelemmel számított átlagos, egy főre jutó kiadási szint és a településenkénti egy főre jutó elvárt bevétel különbségén alapszik. Az óvoda esetében a támogatást a pedagógusok és az ő munkájukat közvetlenül segítők béréhez és az óvoda működtetéséhez kapunk. Az állam támogatja a létalapként nyújtott szociális ellátásokat; a pénzbeli szociális ellátásokat; a könyvtári, múzeumi és közművelődési feladatokat. Jelenleg a fajlagos összegeket még nem tudjuk, ezért csak az Országgyűlés Számvevőszéki és Költségvetési Bizottsága módosító javaslatában foglaltak alapján kalkulált összegeket tartalmazza a koncepció. A többletfeladatok (óvoda, bentlakásos szociális intézmény) miatt előreláthatóan több normatíva (+ 194 millió Ft) is jut Kiskőrösre, de ezek a számított adatok csak a költségvetés tervezési szakaszában kerülnek pontosításra.
A központosított támogatások igénybevételének feltételei később kerülnek meghatározásra, így a szociális juttatások kivételével ezeket a bevételeket a bázis évhez hasonlóan nem tartalmazza a koncepció.

Kiskőrös Város Önkormányzatának várható kiadásai

A személyi juttatások vonatkozásában a 2013. évre béremeléssel, pótlékalap emeléssel nem számoltunk; alapilletmény növekedés csak a törvényi előírásoknak megfelelően kötelezően magasabb fizetési fokozatba lépő dolgozóknál tapasztalható. A rendszeres személyi juttatások tervezése az engedélyezett létszámnak megfelelően történt. A köztisztviselők esetében a közszolgálati tisztviselőkről szóló 2011. évi CXCIX. törvényben meghatározott, a törvényjavaslatban rögzített korlát figyelembevételével épült be a cafetéria juttatás, amelynek nettó összege 13,4%-kal kevesebb, mint a 2012. évi. 

Emelkedés a személyi juttatások esetében a kistérségtől átkerülő intézmények miatt tapasztalható. A 2012. évi eredeti költségvetés 83,6 fő közalkalmazottat tartalmazott, ezzel szemben a koncepcióban 147 fő a közalkalmazott.
A koncepció nem tartalmaz közalkalmazottak részére étkezési hozzájárulást.

Az oktatási intézmény közalkalmazottai esetében a kiemelt munkavégzésért járó kereset-kiegészítés számítási alapja 5.250 Ft/fő/hó, a többi intézmény vonatkozásában a kereset-kiegészítés a keresetbe tartozó juttatások előző évi bázis előirányzatának 2%-a. 
Az önállóan működő és gazdálkodó, valamint az önállóan működő intézményeknél jutalom, prémium, céljuttatás címén teljesítményösztönzésre, személyi ösztönzésre előirányzatot nem terveztünk. 

A munkaadókat terhelő járulékok és szociális hozzájárulási adó a személyi jellegű kiadásoknál indokolt tételekhez, a hatályos jogszabályok alapján számoltuk (nyugdíj-biztosítási járulék mértéke 24%, természetbeni egészségbiztosítási járulék 1,5%, pénzbeni egészségbiztosítási járulék 0,5%, munkaerőpiaci járulék 1%).

Dologi kiadások esetében közel 226 millió Ft az eltérés a 2012. évi tervhez képest. A jelentősebb módosító tételek:

csökkentő:
  - polgármesteri hivatal feladatainak csökkenése miatt 2,2 millió Ft
növelő tételek:

   + intézményi struktúra változás miatt 201 millió Ft

+ megkötött közművelődési megállapodás értelmében 1,4 millió Ft (a feladatellátás valamilyen formában a 2. félévben is lesz)
+ közbeszerzési eljárási díjakra 0,6 millió Ft,
+ zöldterület-kezelésre, parkfenntartásra 3,7 millió Ft,

+ 4,8 millió Ft a kötvény kamatkiadása,
+ önkormányzati vagyon hasznosításával kapcsolatos kiadásokra 3,8 millió Ft
+ jégelhárító rendszer működtetéséhez 1,4 millió Ft,

+ PPP projektekhez szerződés alapján 2,9 millió Ft,

+ szépítő irodalom pályázat (100%-os támogatottságú) dologi kiadásaira 3,8 millió Ft.
A speciális célú támogatások esetében az időskorúak járadéka, az ápolási díj, az otthonteremtési támogatás, a gyermektartásdíj megelőlegezése, valamint a gondnoksággal, vagyonkezeléssel kapcsolatos feladatok járási hivatal hatáskörébe kerülnek 2013. január 01. napjától. A súlyos mozgáskorlátozott személyek közlekedési támogatásban a következő évben nem részesülhetnek. A rendszeres gyermekvédelmi kedvezményhez kapcsolódó természetbeni támogatás Erzsébet utalványban kerül biztosításra a rászorulóknak és az utalványok fedezetét a Magyar Államkincstár közvetlenül a Nemzeti Üdülési Szolgálat Kft. részére fogja utalni. Ezért 90 millióval kevesebb a szociális jellegű kiadásunk.
A KTKT megszűnése miatt a támogatásértékű kiadásoknál 368 millió Ft csökkenés tapasztalható.
A támogatásértékű kiadások között jelenleg az orvosi ügyelethez, a keceli ebtelephez, ivóvíz és egyéb érdekképviseleti egyesülethez nyújtandó hozzájárulásunk található.

Az általános tartalék tervezése a 2012. évi szinten történt. A polgármester céltartalékai összegeinek tervezése a 2012. évi szinten történt.

A 2013. évi koncepció 1.394.315 ezer Ft bevételt és 1.467.050 ezer Ft kiadást, 72.735 ezer Ft működési hiányt tartalmaz. 
A fentiek alapján javasolom, hogy a Képviselő-testület a 2013. évre vonatkozó költségvetési koncepciót vitassa meg és azt a határozat-tervezetnek megfelelően fogadja el.
Kiskőrös, 2012. november 05.








Domonyi László sk









     Polgármester

HATÁROZAT-TERVEZET

Képviselő-testület Kiskőrös Város 2013. évi költségvetési koncepcióját megtárgyalta és a 2013. évi költségvetés összeállításához a következő irányelveket határozza meg:

1. Elsősorban a kötelező önkormányzati feladatok ellátásának fedezetét kell biztosítani az új önkormányzati törvény rendelkezéseit figyelembe véve, a jogszabályi előírásoknak megfelelően, a kiadások minimalizálása mellett. 

2. Az önként vállalt feladatokat, közvetett támogatásokat alaposan felül kell vizsgálni és amennyiben jogszabályi lehetőség van rá, megszűntetni azokat, amelyeket saját bevétel nem fedez.
3. A takarékosság követelményének érvényesítése érdekében felül kell vizsgálni a kiadások alakulását, rangsorolni kell a feladatokat annak érdekében, hogy megtakarításokat lehessen elérni. A tervezés feladatorientált legyen.
4. A költségvetési tervezésekor készüljön kimutatás a kiadások funkcionális csoportosításáról intézményenként, amely alapja lehet az önként vállat feladatok, közvetett támogatások felülvizsgálatának.
5. Valamennyi szakfeladat, valamennyi intézmény vonatkozásában a dologi kiadások tervezése legfeljebb a 2012. évi tervezett összegben történhet, úgy, hogy a kiadási előirányzatok a lehető legszigorúbb takarékosság mellett, a törvényi minimum szintjét figyelembe véve biztosítsák a feladatellátást.
6. A szabadon felhasználható dologi kiadások átlagos 10%-os csökkentésével tartalékot kell képezni a bevételi oldalon jelentkező kockázatok kezelésére, ezen céltartalék felosztásáról, átcsoportosításáról a polgármester javaslatára a Képviselő-testület dönt, amelynek szabályait a költségvetési rendeletben kell meghatározni.
7. Az 5. ponton kívüli dologi kiadások esetében az előirányzatok zárolásával, tartalékba helyezésével, a finanszírozás ütemezésével biztosítani kell, hogy az önkormányzat számára visszaadott intézmények tekintetében az időarányos kiadások fedezete az átadás időpontjában rendelkezésre álljon.
8. Valamennyi költségvetési szerv vezetője köteles takarékos, ésszerű gazdálkodás követelményeinek megfelelni és javaslataikkal, döntéseikkel segíteni a hiány/kiadások csökkentését.
9. Az Önkormányzat a garantálton felüli illetményeket - munkáltatói döntésen alapuló bérelemeket – továbbra sem támogatja, ezért azokat a soros előrelépéseknek megfelelően csökkenteni kell, illetve meg kell szűntetni.

10. A 2013. évi tételes intézményi tervezésnél a költségvetési hiány miatt a megbízási díjakat, további jogviszonyok díjazását limitálni kell, a nem rendszeres személyi juttatások előirányzata a 2012. évi eredeti előirányzathoz képest nem növelhető, külső személyi juttatásokat a lehető legminimálisabb mértékre kell csökkenteni.

11. A nem pedagógus, technikai közalkalmazotti állomány indokoltságának, kihasználtságának felülvizsgálata történjen meg és amennyiben gazdaságosabb az intézmények működtetése más szervezeti formában, történjen meg az átszervezés.
12. A költségvetési egyensúly megőrzése érdekében felül kell vizsgálni az egyes feladatok tartalmát, költség- és létszámszükségletét. Racionálisan szűkíteni kell a kapacitásokat, csökkenteni a létszámot. E felülvizsgálatnak minden költségvetési szervre ki kell terjednie.
13. A közművelődési megállapodás lejártát megelőzően szükséges felülvizsgálni, hogy milyen formában, milyen struktúrában a leggazdaságosabb a könyvtári, múzeumi és közművelődési feladatok ellátása.

14. Az adókintlévőségek, bármilyen jellegű követelések csökkentése érdekében szigorú, költséghatékony végrehajtási és ellenőrzési tevékenységet kell folytatni 2013-ban is.
15. A Polgármesteri Hivatal továbbra is tegyen hatékony intézkedéseket az ingatlanok folyamatos bérbeadására, valamint az értékesítésre kijelölt önkormányzati vagyon értékesítésére.

16. Újabb kötelezettségek vállalása előtt figyelembe kell venni a meglévő, többéves kihatással járó kötelezettségeket, továbbá a fedezetül szolgáló bevételek realizálását.

17. A felhalmozási célú bevételek, a kötvény olyan beruházások, felújítások megvalósítására, egyéb felhalmozási célú kiadásokra fordítható, amelyek a tervszerű városfejlesztést szolgálják. 
18. Legfontosabb cél a koncepcióban szereplő hiány csökkentése, lehetőség szerint a 2013. évi költségvetés hiány nélküli tervezése.

Felelős:
jegyző
Határidő:
a költségvetési rendelet-tervezet benyújtása

